Habet etiam alium mansum sanctus Petrus, et Besuensis Ecclesia apud Viriniacum quem dedit pro anima sua Falco Miles de Riveria, et Wicardus frater ipsius, cum omnibus appendiciis suis, et habet usum et communitatem per omnem potestatem de Montiniaco, in sylvis, et in pratis, et in pascuis, et ubique, et Petrum, qui mansum tenet, quantum eis suppetit, tradiderunt suprascripti Milites. Et et alius mansus in supradicta villa, scilicet, Viriniaco, quem dedit pro remedio animæ suæ sancto Petro, et Besuensi Ecclesiæ, Petrus villicus, et Tebertus frater ejus, villicus de Montiniaco, cum suis appendiciis. Et sunt ibi in supradicta villa alii quattuor mansi cum appendiciis, quos tradiderunt alii benefactores pro animabus suis, Deo, et sancto Petro, et Besuensi Ecclesiæ cum omni libertate, sicuti Hismahel de Granciaco, et alii fideles suo testimonio Christi.